b'\n_START_ARTICLE_\nGu\xc3\xb0n\xc3\xbd Halld\xc3\xb3rsd\xc3\xb3ttir\n_START_SECTION_\nTidlig karriere\n_START_PARAGRAPH_\nHalld\xc3\xb3rsd\xc3\xb3ttir arbeidet i starten av sin karriere som manusforfatter og produsent. Hun studerte ved London International Film School i perioden 1981\xe2\x80\x931983 og hadde klart sitt f\xc3\xb8rste manus, Skilabo\xc3\xb0 til S\xc3\xb6ndru, som ble filmatisert like etter. Hun produserte \xc3\x81g\xc3\xbast Gu\xc3\xb0mundssons Gullsandur i 1984, f\xc3\xb8r hun gikk i gang med \xc3\xa5 skrive og produsere \xc3\x9e\xc3\xb3rhildur \xc3\x9eorleifsd\xc3\xb3ttirs komedie Stella \xc3\xad orlofi. Sammen med ektemann og produsent, Halld\xc3\xb3r \xc3\x9eorgeirsson, driver Gu\xc3\xb0n\xc3\xbd produksjonsselskapet Umbi Film. Her produseres i hovedsak alle hennes filmprosjekter.\n_START_SECTION_\nHumor eller alvor\n_START_PARAGRAPH_\nSammen med den islandske filmskaperen \xc3\x9er\xc3\xa1inn Bertelsson, blir Halld\xc3\xb3rsd\xc3\xb3ttir ofte ansett som en av filmkomediens viktigste bidragsytere p\xc3\xa5 80-tallet. Ikke minst refereres det til den ekstremt popul\xc3\xa6re nytt\xc3\xa5rsrevyen \xc3\x81ram\xc3\xb3taskaup n\xc3\xa5r det kommer til Gu\xc3\xb0n\xc3\xbds humoristiske kvaliteter. Programmet som best\xc3\xa5r av satiriske sketsjer rundt \xc3\xa5rets hendelser, politikere og alt som m\xc3\xa5tte v\xc3\xa6re aktuelt, fikk hun regissere to ganger. Allikevel skal hun ha p\xc3\xa5pekt at det er de alvorlige filmene hun er ute etter \xc3\xa5 lage \xe2\x80\x93 "\xe2\x80\x9dfilmer som beskriver mennesker\xe2\x80\x9d". Filmer av enklere underholdningspreg er ofte n\xc3\xb8dvendig for finansiering av mer ambisi\xc3\xb8se prosjekter, ettersom studier viser at komediene ofte f\xc3\xa5r h\xc3\xb8yere bes\xc3\xb8kstall p\xc3\xa5 kino, enn kunstnerisk motiverte filmer.\n_START_SECTION_\nFar og datter\n_START_PARAGRAPH_\nHalld\xc3\xb3rsd\xc3\xb3ttir er datter av forfatteren Halld\xc3\xb3r Laxness. Da hun var ansatt i islandsk TV, inngikk hun et samarbeid med sin kollega, Hrafn Gunnlaugsson, og adapterte en av farens fortellinger om til kortfilmen Lilja. Hun har senere laget film av hans verker Kristnihald undir J\xc3\xb6kli og Ungfr\xc3\xbain g\xc3\xb3\xc3\xb0a og h\xc3\xbasi\xc3\xb0. Begge filmene har vunnet priser, b\xc3\xa5de i hjemlandet og internasjonalt. Laxness d\xc3\xb8de i 1998, men Gu\xc3\xb0n\xc3\xbd skal ha uttalt at \xc3\xa5 jobbe med sin fars litteratur og \xc3\xa5 kunne diskutere verkene i selve prosessen, var som \xc3\xa5 ha en bruksanvisning til \xc3\xa5 lage film. Hun skal ogs\xc3\xa5  ha uttalt at mye av hennes interesse for \xc3\xa5 jobbe med farens verker, l\xc3\xa5 i tekstenes feministiske tilstedev\xc3\xa6relse, hvor kvinnen og hennes agenda ofte er i sentrum.'